Die Gereformeerde kerk Ladybrand is die oudste gemeente in die GKSA se Klassis Oos-Vrystaat. Einde 2015 was dit met 72 belydende en 10 dooplidmate ook die tweede kleinste in die klassis. 'n Jaar vantevore was die getalle onderskeidelik 74 en nege. Aanvanklik was Ladybrand ’n wyk van die eerste Gereformeerde kerk in die Vrystaat, Reddersburg. Op 20 Desember 1872 het Ladybrand van die moedergemeente afgestig. Aan die begin is dienste in ’n kleiner kerkgebou gehou, maar dit was bouvallig en een gewel het gedreig om in te tuimel. Die gemeente het toe besluit om ’n nuwe kerkgebou op te rig en daarvoor het hulle £100 van die Vrystaatse Volksraad ontvang. Die totale koste van die oprigting van die nuwe kerk was £864,11 en dis op 13 Julie 1883 in gebruik geneem. Eers in 1890 is ’n houtvloer en banke ingesit. In 1895 is ’n konsistorie aangebou. Mettertyd het dié kerkgebou bouvallig geraak en aandag gekort. In ’n stadium is die dak herstel, maar in 1971 is dit deur ’n nuwe kerkgebou vervang.